се потвърждава.
 4.2. Потребление на Съюза
 (59)
 Поради липсата на коментари относно потреблението на Съюза, изложеното в съображения 70—73 от регламента за временните мерки се потвърждава.
 4.3. Внос от КНР
 4.3.1. Обем и цени на вноса от КНР
 (60)
 Една страна заяви, че са нарушени правата ѝ на защита, тъй като статистиката за вноса не е направена публично достояние. Същата страна също така поиска обяснение как обемите и стойностите на разглеждания продукт са извлечени от наличните статистически данни, както и пояснение с коя база данни и по какъв начин са сверени тези обеми/стойности, както е посочено в съображение 71 от регламента за временните мерки. Страната поиска достъп до статистическите данни за вноса.
 (61)
 Комисията потвърждава, че обемите и цените на китайския внос са определени въз основа на данни, предоставени от установеното в Китай дружество за научноизследователска дейност, ССМ (5). Тези данни са сверени с информацията, налична от базата данни за китайския износ, която се поддържа от китайските митнически органи. Данните, получени от базата данни за китайския износ, са налични в неповерителното досие за справка на заинтересованите страни. Освен това те са публично достъпни срещу заплащане. Както ССМ, така и базата данни за китайския износ, имат специален код (29242930) изключително за аспартам и поради това са достатъчно конкретни, като не е било необходимо конкретизиране.
 (62)
 Мерната единица в съображение 76 и таблица 3 от регламента за временните мерки съдържа техническа грешка. Цените, посочени в съображение 76 и в таблица 3 от регламента за временните мерки, се отнасят за EUR/kg, а не за EUR/тон.
 (63)
 При липса на други коментари се потвърждават констатациите на регламента за временните мерки относно обема, пазарния дял и средните цени на вноса от КНР, както са описани в съображения 74—77, а мерната единица в съображение 76 и таблица 3 от регламента за временните мерки се поправя на EUR/kg.
 4.3.2. Подбиване на цените
 (64)
 Една заинтересована страна поиска от Комисията да преразгледа анализа на подбиването на цените, като вземе предвид разликите във вида на опаковките. В подкрепа на твърдението си тази страна представи ценови котировки за различни опаковъчни материали. Друга страна заяви, че при изчислението на подбиването на цените трябва да се вземат предвид разликите в производствения процес и в изкупната цена на суровините, дължащи се на морското навло и международните застраховки, тъй като тези параметри предполагаемо са имали значително отражение върху единичната цена на крайния продукт.
 (65)
 Една заинтересована страна също така заяви, че понеже промишлеността на Съюза не е изгубила пазарен дял, подбиването на цените не е от значение, освен ако вносът от КНР заеме пазарния дял на промишлеността на Съюза.
 (66)
 Първо, както е обяснено в съображение 79 от регламента за временните мерки, разследването показа, че опаковката не оказва съществено влияние върху цените. Освен това при анализа на котировките, предоставени от тази страна, Комисията установи, че те показват максимална разлика от 0,33 RMB/kg в разходите за опаковане (равна на 0,046 EUR/kg), което е пренебрежимо малко за продукт със средна цена над или около 10 EUR/kg.
 (67)
 Второ, изчисленията на вредата се основават на съпоставимите цени